**Patientinformation om Hidrosadenitis Suppurativa**

**Hvad er Hidrosadenitis suppurativa (HS)**

HS er en kronisk hudsygdom, der viser sig ved gentagne udbrud af ømme bylder. Sygdommen findes hos ca. 1% af befolkningen og ses hyppigere hos kvinder end hos mænd. Den debuterer oftest efter puberteten.

**Hvor opstår sygdommen?**

HS opstår ofte i områder, hvor der er gnidning af *hud mod hud* eksempelvis i lyskeområdet og i armhuler.

Sygdommen kan også opstå under brysterne, ved mavefolder, på balderne, kønsorganerne og ved endetarmsåbningen.

**Hvad er symptomerne?**

Ved udbrud af bylder er der rødme, hævelse og ømhed i de angrebne områder. Der kan være sygdomsfølelse og let feber ved udbrud.

Hvis der går hul på bylderne, kan der komme ildelugtende pus fra disse.

Efter udbrud kan der opstå ardannelser, og i nogle tilfælde kan der dannes små gange mellem bylderne, såkaldte *fistler.*

I de angrebne områder kan der også være dybtliggende knuder i huden, såkaldte *noduli*. Disse kan være ømme.

Sygdommens sværhedsgrad varierer fra en enkelt til flere bylder og kan optræde i et enkelt eller flere hudområder.

I sjældne tilfælde kan sygdommen dække store hudområder.

Det er normalt, at sygdommen kan variere i intensitet eksempelvis kan øget aktivitet forekomme i forbindelse med stress eller op til menstruation.

**Smitter sygdommen?**

Nej – sygdommen smitter ikke!

**Hvordan opstår sygdommen?**

Sygdommen opstår omkring hårrødderne og talgkirtlerne i de angrebne hudområder. Her sker en række reaktioner, som fører til inflammation, dvs. en tilstand med rødme, hævelse og ømhed i huden. Som udgangspunkt udløses denne reaktion uden tilstedeværelse af bakterier, men i nogle tilfælde kan bakterier komme til og forværre tilstanden.

**Hvorfor opstår sygdommen?**

På nuværende tidspunkt ved man ikke fuldstændig, hvilke sygdomsmekanismer, der fører til HS.

Sygdommen kan i nogle tilfælde være arvelig, dvs. forekomme i flere generationer i samme familie

Immunsystemet og komplicerede reaktionsmekanismer antages at spille en central rolle.

**Faktorer, som antages at kunne medvirke til sygdommen:**

Visse former for medicin (eksempelvis lithium eller rapamycin)

Tobaksrygning

Overvægt

Fysisk belastning ved gnidning og stræk af huden

Tætsiddende/strammende beklædning

**Andre sygdomme, som kan optræde sammen med HS**

Forhøjet blodtryk

Inflammatorisk tarmsygdom (Mb. Crohn)

Gigt

Psykiske sygdomme, f.eks. depression

Diabetes

Forhøjet kolesterol

Polycystisk ovariesyndrom (PCO)

**Behandling af Hidrosadenitis suppurativa**

**Medicinsk behandling**

Til milde tilfælde anvendes lokalbehandling:

Vedligeholdelsesbehandling:

* Azalainsyre creme eller gel (Skinoren® eller Finacea®) x 1 dagligt
* Resorcinol salve x 1 dagligt

Udbrudsbehandling

* Clindamycin kutanopløsning eller creme (Dalacin®)
* Nye bylder kan evt. behandles med injektion af binyrebarkhormon (*Kenalog*® 10 mg/ml)
* Resorcinol salve x 2-3 dagligt

Til mere udbredte tilfælde suppleres eller erstattes lokalbehandling med tabletbehandling:

* Tetracyclin
* Kombination af rifampicin og clindamycin

Der er også erfaring for, at stofferne dapson, metformin og acitretin og kan have god effekt på sygdommen.

Ved svære tilfælde kan såkaldt biologisk behandling (eksempelvis TNF-hæmmere) anvendes. Denne type behandling administreres af sygehusafdelinger.

Effekten af medicinsk behandling er ofte længerevarende og giver mange patienter god sygdomskontrol.

Ingen af de medicinske behandlinger synes dog at være egentligt helbredende.

Ved alvorlige udbrud af sygdommen kan det være nødvendigt at bruge smertestillende præparater.

**Kirurgisk behandling**

Medicinsk behandling kan suppleres med kirurgisk behandling.

Til enkeltstående langvarige eller tilbagevendende bylder eller fistler kan man anvende *kirurgisk fjernelse* eller laser behandling med brug af *CO2 laser* til præcis destruktion af det syge væv og efterfølgende åben heling (dvs. at såret ikke bliver syet).

*Kirurgisk åbning* af bylderne frarådes, da det ikke har den ønskede effekt, men tværtimod på længere sigt kan forværre situationen på grund af ardannelser.

Ved mere udbredte tilfælde, kan den kirurgiske behandling bestå i større plastikkirurgiske operationer.

**Mere information om sygdommen**

Patientforeningen HS Danmark (www. Hidrosadenitis.dk)

HS Facebookgruppen ”Alle os der lider af HS”

Patienthåndbogen ([www.sundhed.dk/borger/patienthaandbogen](http://www.sundhed.dk/borger/patienthaandbogen))

Information til hjemme sygeplejersken efter operation af HS

<https://hidrosadenitis.dk/wp-content/uploads/2019/03/Kaere-sygeplejerske_v5_A4.pdf>

Forfatterne fralægger sig ethvert ansvar for indholdet på disse hjemmesider

Udarbejdet af Dansk Dermatologisk Selskab

Opdateret Juni 2020